ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1519/97 υποβολή: Mary Banotti (PPE) προς την Επιτροπή (5 Μαΐου 1997)

Θέμα: Άδειες οδηγήσεως και ασφάλιση για άτομα που πάσχουν από επιληψία

Μπορεί η Επιτροπή να παράσχει πληροφορίες σχετικά με τους κανονισμούς που αφορούν την έκδοση αδειών οδηγήσεως σε άτομα που πάσχουν από επιληψία εντός της Κοινότητας;

Είναι σαφές ότι ισχύουν διαφορετικοί όροι, γεγονός που καθιστά εξαιρετικά δύσκολη την ελεύθερη κυκλοφορία ατόμων που πάσχουν από επιληψία και τα οποία έχουν αποκτήσει άδεια οδηγήσεως σε συγκεκριμένο κράτος μέλος, η οποία όμως δεν αναγνωρίζεται σε άλλο κράτος μέλος.

Μπορεί επίσης η Επιτροπή να σχολιάσει τους όρους ασφάλισης στον εν λόγω τομέα;

Aπάντηση του κ. Kinnock εξ ονόματος της Επιτροπής (26 Ιουνίου 1997)

Οι διατάξεις που αφορούν την έγκριση και την ανανέωση αδειών οδήγησης σε άτομα που πάσχουν από επιληψία καθορίζονται στο παράρτημα ΙΙΙ, σημείο 12 της οδηγίας του Συμβουλίου 91/439/ΕΟΚ ((ΕΕ L 237 της 24.8.1991. )) της 29ης Ιουλίου 1991. Ωστόσο, στο σημείο 5 του παραρτήματος προβλέπεται ότι τα κράτη μέλη μπορούν να θεσπίσουν αυστηρότερα πρότυπα για την έγκριση και την ανανέωση αδειών οδήγησης.

Στο άρθρο 1, παράγραφος 2 της οδηγίας προβλέπεται ότι οι άδειες οδήγησης που εκδίδονται από τα κράτη μέλη αναγνωρίζονται αμοιβαίως. Αυτό σημαίνει ότι κάποιος που διαθέτει ισχύουσα άδεια οδήγησης η οποία έχει εκδοθεί από ένα κράτος μέλος μπορεί να οδηγήσει σε ολόκληρη την Κοινότητα, συμπεριλαμβανομένης της επικράτειας κρατών μελών που εφαρμόζουν αυστηρότερους κανόνες.

Εναπόκειται στην ασφαλιστική εταιρεία να αποφασίσει υπό ποίες προϋποθέσεις καλύπτει τον ενδιαφερόμενο και με ποιά ασφάλιστρα, λαμβάνοντας υπόψιν όλους τους σχετικούς παράγοντες, ένας εκ των οποίων, προφανώς, θα μπορούσε να είναι το ιστορικό επιληψίας του οδηγού.

Ειδικότερα, σε ό,τι αφορά την υποχρεωτική ασφάλιση κινητήρων, το άρθρο 3, παράγραφος 1 της οδηγίας 72/166/ΕΟΚ ((EE L 103 της 2.5.1972. )), όπως διευρύνθηκε από το άρθρο 1 της οδηγίας 84/5/ΕΟΚ ((ΕΕ L 8 της 11.1.1984. )) και το άρθρο 1 της οδηγίας 90/232/ΕΟΚ ((ΕΕ L 129 της 19.5.1990. )) προβλέπει την καθιέρωση αστικής ασφαλιστικής ευθύνης για τις περιπτώσεις ζημιών σε ιδιοκτησίες και τραυματισμών επιβατών για τα οχήματα που έχουν τη συνήθη έδρα τους στην επικράτεια των κρατών μελών. Πρόκειται για υποχρεωτική κάλυψη στο σύνολο της επικράτειας εκάστου κράτους μέλους. Καθοριστικό στοιχείο του στόχου αυτού αποτελεί η υποχρέωση όλων των κρατών μελών να έχουν θεσπίσει νομικές απαιτήσεις για την ασφάλιση των οχημάτων με κινητήρα.

Εντούτοις, οι οδηγίες για την ασφάλιση των οχημάτων με κινητήρα δεν εναρμονίζουν τις ευθύνες που ασφαλίζονται υποχρεωτικά ούτε καταργούν όλες τις διαφορές μεταξύ εθνικών απαιτήσεων, εκτός των περιπτώσεων για τις οποίες κρίνεται ότι οι απαιτήσεις αυτές παρεμποδίζουν την ελεύθερη κυκλοφορία ατόμων και οχημάτων στην Κοινότητα.
ΓΡΑΠΤΗ ΕΡΩΤΗΣΗ E-2237/97 υποβολή: Patricia McKenna (V) προς την Επιτροπή (2 Iουλίου 1997)

Θέμα: Επισιτιστική βοήθεια για τη Βόρεια Κορέα

Στις 23 Μαΐου 1997 η Επιτροπή ανακοίνωσε ότι διέθεσε στη Βόρεια Κορέα επισιτιστική βοήθεια ύψους 46,3 εκατ. ECU.

Ο επικεφαλής της αντιπροσωπείας της Επιτροπής στην Κορέα ανέφερε σύμφωνα με πληροφορίες του πρακτορείου ειδήσεων Yonhap της Νότιας Κορέας ότι υπήρξαν πολλά προβλήματα κατά τη διανομή της προηγούμενης αποστολής επισιτιστικής βοήθειας της ΕΕ στις αρχές του έτους.

Μπορεί η Επιτροπή να δώσει λεπτομερή στοιχεία για τα προβλήματα που ανέκυψαν; Υπάρχουν καθόλου πληροφορίες για υπεξαίρεση βοήθειας από το στρατό της Βόρειας Κορέας; Δημοσίευσε ή προτίθεται να δημοσιεύσει η Επιτροπή έκθεση για τα προβλήματα αυτά;

Τι μέτρα θα λάβει η Επιτροπή για να εξασφαλίσει ότι η τελευταία αποστολή βοήθειας θα διανεμηθεί κατά τον δέοντα τρόπο;Πόσοι υπάλληλοι της ΕΕ θα συμμετάσχουν στον έλεγχο της διανομής της βοήθειας;

Απάντηση του Sir Leon Brittan εξ ονόματος της Επιτροπής (24 Ιουλίου 1997)

Η Επιτροπή σαφώς ανέφερε σε συνέντευξη Τύπου στη Σεούλ, στις 24 Μαΐου 1997, ότι δεν υπήρχαν στοιχεία σχετικά με το ότι στο παρελθόν η επισιτιστική βοήθεια της Κοινότητας προς τη Βόρεια Κορέα δεν είχε χρησιμοποιηθεί δεόντως. Η πληροφορία που αναφέρει το Αξιότιμο Μέλος του Κοινοβουλίου, την οποία εξέδωσε το Πρακτορείο Ειδήσεων Yonhap στις 24 Μαΐου 1997, αναφέρει την Επιτροπή να δηλώνει ότι «σπόροι δημητριακών που χορηγήθηκαν στις αρχές του παρόντος έτους διανεμήθηκαν καταλλήλως».

Η Επιτροπή δεν έλαβε αναφορές που να υποδεικνύουν ότι η επισιτιστική βοήθεια της Κοινότητας είχε διοχετευθεί σε ομάδες άλλες από τον αστικό πληθυσμό για τον οποίο προοριζόταν. Την άποψη αυτή συμμερίζεται και το Παγκόσμιο Επισιτιστικό Πρόγραμμα (ΠΕΠ) των Ηνωμένων Εθνών που παρίσταται στη Βόρεια Κορέα ελέγχοντας τη διανομή της επισιτιστικής βοήθειάς του.

Το πακέτο που αναγγέλθηκε στις 23 Μαΐου 1997 συνίσταται περίπου σε 155.000 τόνους προϊόντων επισιτιστικής βοήθειας, αξίας περίπου 46,3 εκατ. ECU. Περιλαμβάνει επίσης μια ομάδα ανεξάρτητων εμπειρογνωμόνων που θα έχουν στενή συνεργασία με το ΠΕΠ στη Βόρεια Κορέα για να εξασφαλίσουν ότι οι σημαντικές ποσότητες επισιτιστικής βοήθειας της Κοινότητας θα διανεμηθούν σωστά.
ΓΡΑΠΤΗ ΕΡΩΤΗΣΗ E-1926/97 υποβολή: Anita Pollack (PSE) προς την Επιτροπή (4 Iουνίου 1997)

Θέμα: Κατάργηση της πώλησης αφορολογήτων ειδών από το 1999

Έχει πραγματοποιήσει η Επιτροπή κάποια μελέτη των κοινωνικών και οικονομικών συνεπειών από τη σχεδιαζόμενη κατάργηση της πώλησης αφορολογήτων ειδών;

Απάντηση του κ. Monti εξ ονόματος της Επιτροπής (11 Ιουλίου 1997)

Η Επιτροπή υπενθυμίζει ότι η απόφαση κατάργησης των πωλήσεων αφορολόγητων ειδών στις ενδοκοινοτικές συναλλαγές λήφθηκε από το Συμβούλιο το 1991, κατά την έγκριση των οδηγιών σχετικά με την κατάργηση των ελέγχων φορολογικού χαρακτήρα στα σύνορα στο πλαίσιο της εφαρμογής των κανόνων της κοινής αγοράς.

Το Συμβούλιο αποφάσισε ωστόσο να συνεχιστούν οι πωλήσεις αφορολόγητων ειδών στο εσωτερικό της Κοινότητας έως τις 30 Ιουνίου 1999, προκειμένου να ληφθούν κατά τη μεταβατική επταετή αυτή περίοδο τα απαραίτητα μέτρα για την άμβλυνση των κοινωνικών επιπτώσεων στους συγκεκριμένους τομείς καθώς και των περιφερειακών δυσχερειών. Η προσωρινή αυτή εξαίρεση, η οποία συνιστά συγκεκριμένο μέτρο υποστήριξης μιας δραστηριότητας, αποτελεί παρέκκλιση των αρχών της ενιαίας αγοράς.

Η Επιτροπή εκφράζει τη λύπη της για το γεγονός ότι οι οικείοι τομείς δραστηριότητας δεν έχουν αξιοποιήσει έως σήμερα την προθεσμία που τους παρέσχε το Συμβούλιο προκειμένου να αναπτύξουν μια στρατηγική προσαρμογής στην κατάργηση του φορολογικού πλεονεκτήματος που προκύπτει από τις πωλήσεις αυτές, ενώ έχει ήδη παρέλθει μια πενταετία από τη λήψη της εν λόγω απόφασης. Αντιθέτως, ο τομέας των πωλήσεων αφορολόγητων ειδών αύξησε από το 1991 έως το 1995 τον κύκλο εργασιών του κατά 50% περίπου, προβάλλοντας κατ'αυτόν τον τρόπο απαράδεκτα επιχειρήματα για την άσκηση πίεσης. Η αύξηση αυτή του κύκλου εργασιών αντικατοπτρίζει εξάλλου τη σπουδαιότητα του φορολογικού πλεονεκτήματος το οποίο απολαμβάνει ο τομέας και το οποίο ανέρχεται κατά μέσο όρο σε 35% του κύκλου εργασιών.

Επιπλέον, η Επιτροπή διαπιστώνει ότι τα επιχειρήματα που διατυπώθηκαν σήμερα είναι ακριβώς τα ίδια με εκείνα που είχαν προβληθεί το 1991. Υπό τις συνθήκες αυτές, η Επιτροπή δεν σχεδιάζει να καταρτίσει μελέτη σχετικά με τις κοινωνικές και οικονομικές επιπτώσεις στον εν λόγω τομέα. Συμμερίζεται επί του θέματος την άποψη που εξέφρασε το Συμβούλιο των Υπουργών Οικονομικών στις 11 Νοεμβρίου 1996.
ΓΡΑΠΤΗ ΕΡΩΤΗΣΗ E-1446/97 υποβολή: Nikitas Kaklamanis (UPE) προς την Επιτροπή (28 Απριλίου 1997)

Θέμα: Δικαιώματα πνευματικής ιδιοκτησίας στην Ε.Ε.

Η καθιέρωση ενιαίου δικαιώματος για είσπραξη δικαιωμάτων πνευματικής ιδιοκτησίας στην Ε.Ε. από τους κληρονόμους ενός αποθανόντος καλλιτέχνη αποτελεί αίτημα πολλών καλλιτεχνών σε πανευρωπαϊκό επίπεδο.

Θα ήθελα να πληροφορηθώ την θέση της Επιτροπής για το θέμα αυτό, καθώς και αν πιστεύει ότι η εναρμόνιση αυτή θα αποβεί προς όφελος των συμφερόντων των καλλιτεχνών σε ολόκληρη την Ε.Ε.

Aπάντηση του κ. Monti εξ ονόματος της Επιτροπής (2 Ιουλίου 1997)

Η ερώτηση του αξιότιμου μέλους αναφέρεται στο πρόβλημα της μεταβίβασης των κληρονομικών δικαιωμάτων των δημιουργών και άλλων δικαιούχων προς τους κληρονόμους τους. Τα θέματα αυτά κατά κανόνα εμπίπτουν στην αρμοδιότητα των κρατών μελών, στο πλαίσιο του αστικού τους δικαίου.

Πάντως, η Επιτροπή επιθυμεί να διευκρινίσει ότι η διάρκεια προστασίας των δικαιωμάτων πνευματικής ιδιοκτησίας και των συγγενικών δικαιωμάτων έχει ήδη αποτελέσει αντικείμενο εναρμόνισης σε κοινοτικό επίπεδο με την οδηγία 93/98 ΕΟΚ του Συμβουλίου της 29ης Οκτωβρίου 1993. ((ΕΕ L 290 της 24.11.1993. )) Η οδηγία αυτή προβλέπει ενιαία διάρκεια προστασίας σε κοινοτικό επίπεδο για όλα τα έργα και τα λοιπά προστατευόμενα αντικείμενα. Η οδηγία αυτή έχει εναρμονισθεί για χρονικό διάστημα 70 ετών μετά θάνατον του δημιουργού για τα έργα. Τα δικαιώματα των ερμηνευτών καλλιτεχνών εκπνέουν μετά από 50 έτη από την ημερομηνία της εκτέλεσης. Πάντως, το εν λόγω μέσο δεν εναρμονίζει σε καμία περίπτωση τα θέματα κληρονομικής διαδοχής των δικαιωμάτων που εξακολουθούν να διέπονται από τις εθνικές νομοθεσίες.
ΓΡΑΠΤΗ ΕΡΩΤΗΣΗ E-2056/97 υποβολή: Frode Kristoffersen (PPE) προς την Επιτροπή (16 Iουνίου 1997)

Θέμα: Εθνικές μεινότητες

Δεδομένου ότι κατά τις διαδικασίες προσχώρησης νέων κρατών στην ΕΕ πρέπει να δοθεί η δέουσα προσοχή και στην ποιότητα των ρυθμίσεων υπέρ των εθνικών μειονοτήτων, θα μετάσχουν ενεργώς στις σχετικές αξιολογήσεις οι εκπρόσωποι των εθνικών μειονοτήτων προσωπικώς, καθώς και οι μή κυβερνητικοί οργανισμοί, όπως π.χ. η Ομοσπονδιακή Ένωση Ευρωπαϊκών Εθνοτικών Ομάδων (FUEV);

Απάντηση του κ. Van den Broek εξ ονόματος της Επιτροπής (8 Ιουλίου 1997)

Με στόχο την αξιολόγηση, σύμφωνα με τα πολιτικά κριτήρια που καθορίστηκαν το 1993 από το Ευρωπαϊκό Συμβούλιο της Κοπεγχάγης, της κατάστασης των μειονοτήτων και της προστασίας που τους παρέχεται από τα υποψήφια για προσχώρηση στην Ενωση κράτη, η Επιτροπή έλαβε γνώση των εκθέσεων που εκπόνησαν πολλές μη κυβερνητικές οργανώσεις και οι οποίες της είναι πολύ χρήσιμες για να εκφέρει τη γνώμη της βάσει του άρθρου Ο της συνθήκης της Ευρωπαϊκής Ενωσης, όσον αφορά τις αιτήσεις προσχώρησης που υπέβαλαν τα εν λόγω κράτη.

Η Επιτροπή δεν γνωρίζει ωστόσο τη θέση της ομοσπονδίας την οποία αναφέρει το Αξιότιμο Μέλος.
ΓΡΑΠΤΗ ΕΡΩΤΗΣΗ E-1646/97 υποβολή: Ursula Stenzel (PPE) προς την Επιτροπή (14 Μαΐου 1997)

Θέμα: Εκτέλεση ειδικού προγράμματος του Media II

Η αντιπροσωπεία ακροατών και θεατών των σταθμών ORF, ARD, ZDF, και SRG τάσσεται υπέρ της θέσπισης προγράμματος Media III στην ΕΕ, το οποίο θα έχει ως στόχο την προώθηση εσωτερικών παραγωγών παιδικών προγραμμάτων. Με τον τρόπο αυτό, οι εν λόγω τηλεοπτικοί σταθμοί θα διαθέτουν προϊόντα υψηλής ποιότητας για παιδικά προγράμματα και ραδιοτηλεοπτικούς σταθμούς. Υπάρχει δυνατότητα πραγματοποίησης και προώθησης αυτού του εγχειρήματος;

Απάντηση του κ. Oreja εξ ονόματος της Επιτροπής (30 Ιουνίου 1997)

Το πρόγραμμα MEDIA II έχει ως στόχο προτεραιότητας την υποστήριξη του τομέα της ανεξάρτητης οπτικοακουστικής παραγωγής. Κατά συνέπεια, η Επιτροπή έθεσε σε εφαρμογή μηχανισμούς χορήγησης οικονομικών συνεισφορών πριν και μετά την παραγωγή μέσω ενισχύσεων στην κατάρτιση, στην ανάπτυξη και στη διανομή.

Στο πλαίσιο των ενισχύσεων στην τηλεοπτική μετάδοση δόθηκε ιδιαίτερη προσοχή στα παιδικά προγράμματα, κυρίως στον τομέα των κινούμενων σχεδίων.

Οικονομικές συνεισφορές χορηγήθηκαν στις εργασίες μεταγλώττισης και παραγωγής υποτίτλων για τηλεοπτικά προγράμματα, καθώς και στην παραγωγή έργων στα οποία συμμετέχουν τουλάχιστον δύο φορείς τηλεοπτικών μεταδόσεων από περισσότερα κράτη μέλη. Τα μέτρα αυτά (πρβλ. σημείο 1.2.2 του παραρτήματος της απόφασης 95/563/ΕΚ) ((ΕΕ L 321 της 31.12.1995. )) έχουν ως στόχους τη βελτίωση της κυκλοφορίας έργων ποιότητας στην Ευρώπη και την πρόταση μιας σειράς προγραμμάτων ευρείας μετάδοσης στους ραδιοτηλεοπτικούς φορείς. Με τον τρόπο αυτό, οι ραδιοτηλεοπτικοί φορείς απολαύουν εμμέσως κοινοτικών ενισχύσεων.

Σχετικά με το πρόγραμμα MEDIA III, στην παρούσα φάση θεωρείται πρόωρο να πραγματοποιηθεί ενδιάμεση αξιολόγηση του προγράμματος MEDIA II (προβλέπεται για τα μέσα του 1998) καθώς και να εκτιμηθούν οι συστάσεις που θα μπορούσαν να προκύψουν σχετικά με ενδεχόμενες μελλοντικές διευθετήσεις.
ΓΡΑΠΤΗ ΕΡΩΤΗΣΗ E-1666/97 υποβολή: David Bowe (PSE) προς την Επιτροπή (20 Μαΐου 1997)

Θέμα: Έλεγχος των πτητικών οργανικών μιγμάτων

Πρόκειται άραγε η Επιτροπή να καταρτίσει σχέδιο πρότασης για τον έλεγχο των πτητικών οργανικών μιγμάτων, ως αποτέλεσμα της άντλησης καυσίμων στα πρατήρια καυσίμων (Οδηγία σταδίου ΙΙ).

Αν όχι για ποιούς λόγους;

Απάντηση της κας Βjerregaard εξ ονόματος της Επιτροπής (19 Ιουνίου 1997)

Από περιβαλλοντική άποψη, οι απώλειες των πτητικών οργανικών ενώσεων (VOC) που οφείλονται στον ανεφοδιασμό στα πρατήρια βενζίνης, συνιστούν ένα μικρό ποσοστό (2%) του συνόλου των απωλειών, σε Ευρωπαϊκό επίπεδο, που οφείλονται στις ανθρώπινες δραστηριότητες.

Επτά κράτη μέλη (Δανία, Γερμανία, Ιταλία, Λουξεμβούργο, Ολλανδία, Αυστρία, και Σουηδία) έχουν θεσπίσει εθνικές διατάξεις όσον αφορά τον έλεγχο των VOC. Η Γαλλία θα χρησιμοποιήσει ως βάση το πλαίσιο των ρυθμίσεων για την ποιότητα της ατμόσφαιρας, ώστε να εισαγάγει σχετικές διατάξεις σε ειδικές τοποθεσίες (μεγάλα αστικά κέντρα, περιοχές με σημαντική ρύπανση). Αναμένεται ότι το Ηνωμένο Βασίλειο (UK) θα θεσπίσει, επίσης, μέτρα VOC σταδίου ΙΙ για ένα περιορισμένο αριθμό πρατηρίων βενζίνης.

Επιπλέον, άλλα κράτη μέλη εξετάζουν τη στιγμή αυτή τα αποτελέσματα πρότυπων πειραματικών έργων (Ελλάδα, Φινλανδία) ή έχουν αρχίσει, πρόσφατα, συνομιλίες με την οικεία ένωση πετρελαϊκών προϊόντων (Βέλγιο).

Υπό τις συνθήκες αυτές θα φαινόταν ως περιθωριακά τα πρόσθετα οφέλη για το περιβάλλον, όσον αφορά τη μείωση των εκπομπών, που θα προέκυπταν από μια πρωτοβουλία της Επιτροπής στο στάδιο ΙΙ. Κατά συνέπεια, προς το παρόν, δεν συγκαταλέγεται μεταξύ των προτεραιοτήτων πρόταση νομοθετικού περιεχομένου για τις VOC σταδίου ΙΙ.

Πάντως, η επιτελούμενη επί του παρόντος εργασία για τη στρατηγική αναφορικά με το όζον, που αναμένεται να εγκριθεί από την Επιτροπή την άνοιξη του 1998, θα λάβει υπόψη τις εκπομπές που πηγάζουν από τον εν λόγω τομέα. Επί τη βάσει των συμπερασμάτων που θα εξαχθούν σχετικά με τη στρατηγική για την καταπολέμηση του τροποσφαιρικού όζοντος, η Επιτροπή θα αποφανθεί για την αναγκαιότητα, καθώς και τη φύση, ενδεχομένων μελλοντικών κοινοτικών πρωτοβουλιών στον τομέα των απωλειών κατά τον ανεφοδιασμό με καύσιμα.
ΓΡΑΠΤΗ ΕΡΩΤΗΣΗ E-1342/97 υποβολή: Andrι Fourηans (PPE) προς την Επιτροπή (21 Απριλίου 1997)

Θέμα: Κανόνας της «μη διάκρισης»

Η κατάργηση του κανόνα της «μη διακρίσεως» δεν έχει ως αποτέλεσμα να κληθούν οι καταναλωτές που πληρώνουν μέσω κάρτας να καλύψουν το κόστος των τραπεζικών υπηρεσιών από το οποίο επωφελούνται οι έμποροι, και ιδιαίτερα την εγγύηση πληρωμής και την μείωση των προθεσμιών εξόφλησης που επιτρέπονται από την ηλεκτρονική διαχείριση των συναλλαγών που πραγματοποιούνται με κάρτα;

Κοινή απάντηση του κ. Van Miert εξ ονόματος της Επιτροπής στις γραπτές ερωτήσεις E-1338/97, E-1339/97, E-1340/97, E-1341/97, E-1342/97, E-1343/97 και E-1344/97 (2 Ιουνίου 1997)

Στο παρόν στάδιο η Επιτροπή δεν είναι σε θέση να απαντήσει διεξοδικά στις ερωτήσεις που υπέβαλε το Αξιότιμο Μέλος. Η Επιτροπή δεν έχει ακόμη ολοκληρώσει την αξιολόγηση, υπό το πρίσμα της κοινοτικής νομοθεσιάς περί ανταγωνισμού, ορισμένων συστημάτων πληρωμής με κάρτες που αποτέλεσαν το αντικείμενο κοινοποίησης βάσει του άρθρου 4, του κανονισμού αριθ. 17 του Συμβουλίου της 6ης Φεβρουαρίου 1962 ((ΕΕ C 13 της 21.2.1962. )). Τα εν λόγω συστήματα περιλαμβάνουν για παράδειγμα τα ενθνικά συστήματα πληρωμής με κάρτα, όπως οι τραπεζικές κάρτες «CB» στη Γαλλία ή τα διεθνή συστήματα πληρωμής με κάρτα, όπως αυτά που διαχειρίζονται οι εταιρείες Visa International και Europay International. Ορισμένα από τα εν λόγω συστήματα προβλέπουν τον κανόνα της «μη διάκρισης» στον οποίον αναφέρεται το αξιότιμο μέλος.

Η Επιτροπή εξετάζει την ισχύ του εν λόγω κανόνα της «μη διάκρισης» υπό το πρίσμα των ευρωπαϊκών κανόνων ανταγωνισμού και διεξάγει για το σκοπό αυτό συζητήσεις με όλους τους ενδιαφερόμενους.
ΓΡΑΠΤΗ ΕΡΩΤΗΣΗ E-2086/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Ερευνητικά κονδύλια της ΕΕ για πειράματα κλωνισμού

Η γραπτή ερώτηση Ε-1021/97 ((ΕΕ C 373 της 9.12.1997. )) απαντήθηκε απο την κ. Cresson στις 22 Μαΐου 1997. Δυστυχώς, η Επίτροπος παρέβλεψε στην απάντησή της το δεύτερο μέρος του τμήματος 2β της ερώτησης.

Τι ύψους κονδύλια της ΕΕ διατίθενται εμμέσως (για πειράματα κλωνισμού με κύτταρα προβάτων);

Aπάντηση της κας Cresson εξ ονόματος της Επιτροπής (22 Ιουλίου 1997)

Όσον αφορά την απάντηση της Επιτροπής στην ερώτηση του Αξιότιμου Μέλους του Κοινοβουλίου Ε-1021/97, το έργο βάσει του σημείου 2α, με στόχο την κατανόηση της κυτταρικής ολοδυνητικότητας, έλαβε κοινοτική ενίσχυση ύψους 1.3 ECU για τρία έτη (εκ των οποίων 351.000 ECU διατέθηκαν στο Ινστιτούτο Roslin).
ΓΡΑΠΤΗ ΕΡΩΤΗΣΗ E-1659/97 υποβολή: Nikitas Kaklamanis (UPE) και Mihail Papayannakis (GUE/NGL) προς την Επιτροπή (14 Μαΐου 1997)

Θέμα: Το μέλλον του Κοινοτικού Πλαισίου Στήριξης

Με δεδομένο ότι για να ολοκληρωθούν πολλά από τα έργα στις χώρες του Ευρωπαϊκού Νότου που χρηματοδοτούνται από το Ταμείο Συνοχής και τα Διαρθρωτικά Ταμεία θα χρειαστούν πιθανότατα συμπληρωματικές χρηματοδοτήσεις, και επειδή είμαστε δέκτες πληροφοριών από τη Γενική Διεύθυνση XVI ότι η αρμόδια επίτροπος προτίθεται να οργανώσει μια διάσκεψη στην οποία θα ακουστούν οι απόψεις των κρατών μελών σχετικά με το ύψος των χρηματοδοτήσεων, ερωτάται η Επιτροπή εάν έχει ήδη αναλύσει τις μακροχρόνιες ανάγκες επενδύσεων για την ολοκλήρωση των έργων που έχουν αναληφθεί από το Β Κοινοτικό Πλαίσιο Στήριξης, και εάν έχει ήδη κάποιες γενικές αντιλήψεις για το πώς θα οργανωθεί η σχετική χρηματοδότηση;

Απάντηση της κας Wulf-Mathies εξ ονόματος της Επιτροπής (8 Ιουλίου 1997)

H Eπιτροπή σκοπεύει, λίγο μετά την ολοκλήρωση της Διακυβερνητικής Διάσκεψης, να υποβάλει γενικές προτάσεις για το μέλλον της κοινοτικής χρηματοδότησης και για την πολιτική στον τομέα της οικονομικής και κοινωνικής συνοχής μετά το 1999. Φαίνεται ότι οι λιγότερο ευημερούσες περιφέρειες της Κοινότητας θα συνεχίσουν να είναι οι κύριοι δικαιούχοι της διαρθρωτικής ενίσχυσης. Πρέπει επίσης να συνεχιστεί η στήριξη των περιφερειών, συμπεριλαμβανομένων των αγροτικών περιοχών, των πιο ευημερούντων κρατών μελών που αντιμετωπίζουν προβλήματα διαρθρωτικής προσαρμογής και της προσαρμογής των ανθρώπινων πόρων.

Παρόλο που είναι δύσκολο να αναφερθούν λεπτομερώς οι προτάσεις που θα υποβάλει η Επιτροπή, το σύστημα των διαρθρωτικών ταμείων και του Ταμείου Συνοχής πρέπει να επιδιώξει μεγαλύτερη συγκέντρωση και απλοποίηση και αυξημένη αποτελεσματικότητα.
ΓΡΑΠΤΗ ΕΡΩΤΗΣΗ E-0663/97 υποβολή: Ben Fayot (PSE) προς την Επιτροπή (6 Μαρτίου 1997)

Θέμα: Προστασία από τις πλημμύρες των ποταμών Μοζέλα και Συρ

Ο δήμος του Oberbillig (Γερμανία, Ρηνανία-Παλατινάτο) θέλει να προστατευθεί από τις πλημμύρες των ποταμών Μοζέλα και Συρ κατασκευάζοντας έναν τοίχο στη γερμανική πλευρά.

Καθώς οι δυο ποταμοί αποτελούν τα φυσικά σύνορα ανάμεσα στη Γερμανία και το Λουξεμβούργο θα ήταν σκόπιμο να ενθαρρυνθούν οι δήμοι εκατέρωθεν των συνόρων αυτών να προβούν μαζί στο σχεδιασμό και την εκτέλεση ενός κοινού διασυνοριακού σχεδίου για την αντιμετώπιση των πλημμυρών.

Δεν θα μπορούσε η Επιτροπή να αναλάβει κάποια πρωτοβουλία, στο πλαίσιο του ειδικού προγράμματος Interreg C για την αντιμετώπιση των πλημμυρών στη λεκάνη του Ρήνου-Μεύση, για να ενθαρρύνει και να βοηθήσει τους ενδιαφερόμενους γερμανικούς και λουξεμβουργιανούς δήμους να συμπράξουν με συγκεκριμένο τρόπο επί τόπου για ένα πραγματικά ευρωπαϊκό πρόγραμμα.

Απάντηση της κ. Wulf-Mathies εξ ονόματος της Επιτροπής (17 Απριλίου 1997)

Στις 15 Ιανουαρίου 1997 υποβλήθηκε πρόταση κοινού επιχειρησιακού προγράμματος Interreg II C στην Επιτροπή για την αντιμετώπιση των πλημμυρών στη λεκάνη Ρήνου-Mεύση. Η πρόταση υποβλήθηκε από τις ολλανδικές αρχές σε συνεργασία με τις βελγικές, γερμανικές, γαλλικές και λουξεμβουργιανές αρχές. Ο συνολικός διαθέσιμος προϋπολογισμός από τα διαρθρωτικά ταμεία είναι 135,28 εκατ. ECU εκ των οποίων 100 εκατ. ECU για τις Κάτω Χώρες, 7,75 εκατ. ECU για το Βέλγιο, 24,95 εκατ. ECU για τη Γερμανία και 2,61 εκατ. ECU για τη Γαλλία 7 δεν προβλέπονται πιστώσεις για το Λουξεμβούργο. Το πρόγραμμα υποβλήθηκε στην Επιτροπή για μία πρώτη διαβούλευση. Άρα, δεν είναι ακόμη δυνατόν να υπάρξει αντίδραση σε ειδικές προτάσεις όπως το σχέδιο του Oberbillig στη Γερμανία.

Ωστόσο, η Επιτροπή προτείνει στο πλαίσιο του προγράμματος Interreg II C, να στηρίξει ιδιαιτέρως τα σχέδια που απαιτούν διεθνική προσέγγιση και λύση. Η Επιτροπή θα δώσει λοιπόν ιδιαίτερη προσοχή στην ενθάρρυνση της διεθνικής συνεργασίας στο κοινό επιχειρησιακό πρόγραμμα και θα απαιτήσει η διεθνική διάσταση να αποτελέσει ένα από τα κύρια κριτήρια για την επιλογή των σχεδίων στο πλαίσιο του προγράμματος.

Η Επιτροπή εξέφρασε ήδη την επιφύλαξή της όσον αφορά την στήριξη των έργων υποδομής στο πλαίσιο του προγράμματος Interreg II C, λαμβανομένου υπόψη του περιορισμένου διαθέσιμου προϋπολογισμού για τα διάφορα κράτη μέλη.
ΓΡΑΠΤΗ ΕΡΩΤΗΣΗ E-1391/97 υποβολή: Nikitas Kaklamanis (UPE) προς την Επιτροπή (22 Απριλίου 1997)

Θέμα: Βαρέα οχήματα με κοινοτικούς και άλλους αριθμούς κυκλοφορίας

Μεγάλη αναστάτωση έχει προκληθεί στον κλάδο των μεταφορέων στην Ελλάδα, λόγω της κυκλοφορίας βαρέων οχημάτων με Κοινοτικούς και άλλους αριθμούς κυκλοφορίας. Συγκεκριμένα, τα οχήματα αυτά εκτελούν, με πολύ χαμηλό ναύλο, μεταφορικό έργο στο εσωτερικό της χώρας, ενώ δεν υπάρχει κανένας έλεγχος από τις ελληνικές αρχές, ούτε λογιστικής φύσεως, αλλά ούτε και σχετικά με το αν έχουν πληρώσει τέλη κυκλοφορίας ή αν έχουν αποδώσει τον ΦΠΑ.

Η κατάσταση αυτή δημιουργεί, όπως είναι φυσικό, συνθήκες αθέμιτου ανταγωνισμού για τα ελληνικά βαρέα οχήματα.

Θα ήθελα να πληροφορηθώ από την Ευρωπαϊκή Επιτροπή αν γνωρίζει το θέμα, αν έχει επίσημη ενημέρωση από τις ελληνικές αρχές, και τί προτίθεται να κάνει ώστε να αποκατασταθεί ο υγιής ανταγωνισμός στον κλάδο των οδικών μεταφορών στην Ελλάδα.

Απάντηση του κ. Kinnock εξ ονόματος της Επιτροπής (12 Ιουνίου 1997)

Οι εσωτερικές μεταφορές στην Ελλάδα από μη Έλληνες Κοινοτικούς μεταφορείς (ενδομεταφορές) υπόκεινται στις διατάξεις του κανονισμού του Συμβουλίου αριθ.3118/93 ((ΕΕ L 279 της 12.11.1993. )). Για το 1997 έχουν εκδοθεί περίπου 70.000 άδειες για ενδομεταφορές (εκάστη των οποίων ισχύει για δύο μήνες) που διατέθηκαν σε κοινοτικούς μεταφορείς που αναλαμβάνουν ενδομεταφορές σε τρίτα κράτη μέλη. Από τα πλέον πρόσφατα στοιχεία (1995), μόλις 0,5% όλων των ενδομεταφορών που εκτελούνται στα 15 κράτη μέλη, εκφρασμένων σε τοννοχιλιόμετρα, εκτελέστηκαν στην Ελλάδα. Επιπλέον την Ελλάδα, οι εν λόγω κινήσεις ενδομεταφορών κατά το 1995 αντιπροσώπευαν μόλις 0,07% των εθνικών μεταφορών σε τοννοχιλιόμετρα.

Σύμφωνα με το Άρθρο 6 παράγραφος(1), εδάφια (α) και (ε) του κανονισμού του Συμβουλίου αριθ.3118/93,οι μη Έλληνες μεταφορείς από άλλα κράτη μέλη που εκτελούν ενδομεταφορές στην Ελλάδα έχουν υποχρέωση να σέβονται τους κανόνες για τα ναύλα, τις προϋποθέσεις και το ΦΠΑ που ισχύουν για τους Έλληνες μεταφορείς που εκτελούν εθνικές μεταφορές. Εναπόκειται στις Ελληνικές αρχές να παρακολουθούν κατά πόσο επιτυγχάνεται η συμμόρφωση προς τους Ελληνικούς κανόνες για τα ναύλα και τις προϋποθέσεις. Ωστόσο, δεδομένο ότι η διέκδοση των ενδομεταφορών στην Ελλάδα είναι ιδιαίτερα περιορισμένη, η Επιτροπή αμφιβάλλει κατά πόσο οι ναύλοι των μη Ελλήνων μεταφορέων θα μπορούσαν να έχουν οιαδήποτε σοβαρή επίπτωση στους ναύλους των Ελλήνων μεταφορέων.

Η Επιτροπή δεν έχει υπόψη της επιχειρηματικές δραστηριότητες στην Ελλάδα που να αφορούν τις ενδομεταφορές από μεταφορείς τρίτων χωρών. Η Επιτροπή δεν έχει ειδοποιηθεί επισήμως από τις Ελληνικές αρχές ό,τι για το θέμα που θίγει το Αξιότιμο Μέλος του Κοινοβουλίου.